text: Rivegilde i Venstre
  18 september 2011 kl. 18.08
  Der er lagt op til rivegilde i Venstre mellem de to sønderjyske toppolitikere Ellen Trane Nørby og Eva Kjer Hansen.
  Eva Kjer Hansen sendte i dag en klar besked dybt ind i sit parti med et krav om en åben diskussion af flere af Venstre beslutninger i regeringstiden. 
  Den sønderjyske forhenværende minister mener, at Venstre har fået alvorlige ridser i lakken efter at have været med til at gennemføre sager, som partiet ikke kan stå indenfor - blandt andet, at Venstre gik med til en skærpet grænsekontrol med nye toldbygninger, og at Lars Løkke Rasmussen pludselig meldte ud, at regionerne skulle nedlægges.
  Nu er Venstre i opposition og ikke længere bundet af at skulle skaffe flertal - for eksempel med Dansk Folkeparti. Tiden er inde til åben selvransagelse, mener Eva Kjer Hansen.
  Den udmelding bryder Venstres politiske ordfører og anden sønderjyske toppolitiker sig ikke om. 
  - Jeg mener ikke, at det er en debat, der skal luftes andre steder end internt i partiet, siger Ellen Trane Nørby til TV SYD.
  